Lausunto perustietovarantojen viitearkkitehtuuria koskevasta luonnoksesta

21.10.2013

Jokaisesta viitearkkitehtuurista pitäisi olla tiivistetty esitys kuntien sekä kuntayhtymien johdolle. Tiivistelmän tulisi olla kirjoitettu ”suomenkielellä”. Viitearkkitehtuurin kuvaus on nyt kirjoitettu sellaisella kielellä, että sitä on vaikea ymmärtää ilman syvällistä ICT osaamista. Kuntien ja kuntayhtymien johto (eteenkin pienemmissä kunnissa ja kuntayhtymissä) tuntee hyvin huonosti tietohallintolain, kokonaisarkkitehtuurin ja viitearkkitehtuurikuvaukset. Pienissä kunnissa ja kuntayhtymissä ei ole kokonaisarkkitehtuurista vastaavaa tai sitten asiasta vastaa joku oman toimen ohelle ilman riittävää osaamista asiasta. 
Kommentteja viitearkkitehtuurista kannattaisi kysyä myös tietojärjestelmien toimittajilta. ”Onko kuvaus sellainen ja riittävä, että järjestelmätoimittajat pystyvät tekemään viitearkkitehtuurin mukaisia tietojärjestelmiä”. Kuntatoimijoiden vaikutusmahdollisuudet kansainvälisten toimijoiden toteuttamiin tietojärjestelmiin ovat hyvin pienet. 
Viitearkkitehtuurit ovat hyviä - hyvää teoriaa. Myös perustietovarantojen viitearkkitehtuuri sisältää hyvää teoriaa. Mutta, soveltaminen vaatii todella paljon resursseja ja osaamista. Miten tämä kaikki teoria sovelletaan käytäntöön? Mitä näillä hyvillä teorioilla tehdään? Kuka kunnissa ennättää ja pystyy soveltamaan esim. perustietovarantojen viitearkkitehtuuria käytäntöön? 
Esim. kohta 7 (Määrittele palvelujen ja tietotuotteiden metatiedot metatietopalveluun)
•	Määrittele yhteiskäyttöinen tieto sekä käsitetasolla että yksittäisen tiedon tasolla 
•	Suunnittele toiminta ja tietojärjestelmät niin, että tietoja ei tarpeettomasti talleteta useassa eri tietovarastossa eikä etenkään päivitetä useassa eri tietovarastossa 
•	Laadi tiedosta sisältökuvaukset ja rakennemäärittelyt 
•	Noudata Julkisen hallinnon tietoarkkitehtuurissa määriteltyä Metatietoarkkitehtuuria 
Koska pienissä ja keskisuurissa kunnissa sekä kuntayhtymissä on hyvin vähän omaa ICT osaamista, ei esim. sisältökuvausten ja rakennemäärittelyjen tekeminen kunnan omin voimin ole käytännössä mitenkään mahdollista. Koska kuntien taloudellinen tilanne on heikko, ei kunnilla ole varaa ostaa ulkopuolista osaamista tämän tyyppisen työn tekemiseen. Erittäin tärkeä asia, mutta kuntien resurssit eivät tähän työhön riitä. 
Vastaaja
Pirjo Juvonen
Ylä-Savon ICT-palvelut Oy 
pirjo.juvonen@ysit.fi 
koulutus: fil. maist., pääaine tietojenkäsittelytiede, Itä-Suomen yliopisto
jatko-opinnot: Jatko-opiskelijana Itä-Suomen yliopistossa. Suoritan kokonaisarkkitehtuuriopintoja opintokokonaisuudessa (http://www.uef.fi/fi/aducate/kokonaisarkkitehtuuri) 

Ylä-Savon ICT-palvelut Oy:n omistajia ovat Iisalmen kaupunki, Kiuruveden kaupunki, Vieremän kunta, Sonkajärven kunta, Ylä-Savon SOTE kuntayhtymä.